Twee kruismodelle en ŉ R200 000-verskil?Kruismodelle en sportnutsvoertuie is besig om die mark oor te neem. Ek is nie heeltemal oortuig deur almal van hulle nie en het spesifiek kopgekrap oor die twee buksies – Volvo se XC40 T5 R-Design en Volkswagen se T-Roc 2.0TSI 140 kW 4Motion R-Line. Albei is ŉ vyfsitplekkruismodel met vierwielaandrywing. Ontwerp: Albei voertuie het ŉ puik ontwerp. Ek dink die Volvo XC40 loop net-net voor – maar die T-Roc is só naby dat ek beslis nie ŉ punt kan aftrek nie. Elkeen dra hul handelsmerk se kenmerkende ontwerp. Binneruim: Die binneruim van die Volkswagen voel dadelik soos ŉ bekende tuiste, maar die materiaal op die deurpanele stel teleur. Verder is die res in die kol. Die Volvo aan die ander kant voel luuks met fantastiese proporsies en slim verpakking. Die reusestoorplek in die deurkaarte is puik om ŉ skootrekenaar in te stoor. Verder het albei voertuie enorme spesifikasievlakke met elke denkbare speelding. Enjin, ratkas en dryfstelsel: Terwyl albei voertuie ŉ 2.0 viersilinderturbopetrolenjin gebruik, is die Volvo effens kragtiger as die VW. Die Volvo bied 185 kW en 350 Nm en stoot die krag na al vier wiele deur ŉ 8-spoed wringkragomsitter outomatiese ratkas. Die Volkswagen aan die ander kant bied 140 kW en 320 Nm. Hy stoot sy krag aan al vier wiele deur ŉ puik 7-spoed dubbelkoppelaar outomatiese ratkas. Waar die Volkswagen die Volvo wegry is in die brandstofverbruikafdeling. Die Volvo is voorwaar bitter swaar op brandstof en ten spyte van Volvo se beweerde syfer van 7,2 ℓ/ 100 km het ek vreeslik gesukkel om 10 ℓ/ 100 km te haal. Die Volkswagen het by die 8 ℓ/100 km gedraai, wat heel billik is gegewe die 7,7 ℓ/ 100 km wat VW aanvoer. Ritgehalte, padhouvermoë en veiligheid: Albei voertuie het ses lugsakke en al die veiligheidstelsels soos ABS, EBD, vastrap- en stabiliteitsbeheer – die lot. Volvo het ŉ sterker reputasie in die veiligheidsafdeling maar die T-Roc hoef geensins vir hom terug te staan nie. Die Volvo is met enorme wiele toegerus en sy rit word effens hard – net-net harder as die T-Roc s’n. Met groot wiele en vierwielaandrywing is albei se padhouvermoë baie beter as wat ooit sal nodig wees. Waarborg, diensplan en prys: Die T-Roc kos R593 600. Dit is baie… maar die Volvo kos ŉ angswekkende R797 000. Met die Volvo kry jy darem ŉ 5 jaar/ 100 000 km waarborg én omvattende instandhoudingsplan. Die Volkswagen bied ŉ 3 jaar/ 120 000 km waarborg en 5 jaar/ 90 000 km diensplan. Opsomming: Dit is maklik om dié twee op te som. Die Volvo is ŉ pragtige voertuig, maar doodeenvoudig té duur en bitter swaar op brandstof. Volvo gaan binnekort die elektriese XC40 in Suid-Afrika bekendstel, en dit sal interessant wees – maar tot dán sal ek beslis eerder na die VW kyk. Die R200 000 besparing kan nie geïgnoreer word nie.